ЧРЕЗ ПРЕДСЕДАТЕЛЯ НА

НАРОДНОТО СЪБРАНИЕ

ДО

Г-ЖА ИВЕЛИНА ВАСИЛЕВА

МИНИСТЪР НА ОКОЛНАТА

СРЕДА И ВОДИТЕ

**ВЪПРОС**

от Чавдар Георгиев, народен представител от ПГ

„БСП лява България“

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание внасям въпрос

**ОТНОСНО**: Проект „Изграждане на дубльор на ляв Владайски колектор“

**Уважаема г-жо Василева**,

 Както е известно, наскоро бе извършен одит от Европейската Сметна палата на програма ОПОС за първи програмен период.

Моля за Вашия отговор дали в предмета и обхвата на одита е попаднал и проект „Изграждане на дубльор на ляв Владайски колектор“. По този проект, доколкото имам информация, са допуснати и са факт съществени нарушения. Мисля, че в началото на 2014 г. даже беше извършена нарочна проверка на проекта и за констатираните нарушения бе информирана и Прокуратурата. Понастоящем изпълнението на проекта е все още спряно, именно заради допуснати нарушения.

Моля да ми предоставите копия от документите по всички извършени проверки по този проект, вкл. документите, определящи неговата конкретна стойност (на хартиен или – в случай, че са в значителен обем, на електронен носител).

Моля също така за Вашия конкретен отговор и/или мнение за:

1. Има ли констатирани пропуски при проектирането?

2. Кои са лицата, отговорни за нарушенията, допуснати при подготовката и изпълнението на проекта - Управляващият орган/Изпълнителното звено на ОПОС или Столична община, като бенефициент?

3. На каква стойност би възляза загубата за ОПОС и Столична община, като бенефициент, от евентуалното незавършване на проекта?

4. Извършвана ли е актуализация на стойността на проекта и чрез каква процедура, каква е разликата спрямо първоначално одобрената му стойност?

5. Считате ли за уместно за нарушенията по проекта изрично да бъдат информирани и запознати и Европейската комисия и Европейската сметна палата.

Моля, отговорът Ви да е в писмена форма.

София, 29.07.2015 г.

Чавдар Георгиев: